**Kyrkjevalet 2019 – artikkel til kyrkjeblad og nettsider**

Finn logoen til kyrkjevalet og bilete her:

https://kirken.no/nb-NO/om-kirken/slik-styres-kirken/kirkevalget/for-medarbeidere/grafisk-profil/

NB!
Husk å lese gjennom teksten nøye og få med noko som profilerer kyrkjelyden din. Lag òg gjerne eit intervju med eit av medlemmane i soknerådet.

Alternativ 1

**Sett ditt preg på kyrkja di**

**Det er kyrkjeval (8. og) 9. september 2019. Kanskje du skal stille til val?**

**Du er invitert til å vere med på å skape kyrkja i framtida!**

I kyrkja skal det vere rom for alle. Eit stort rom. Høgt til taket. Sterkt fundament. Nye impulsar. Gode tradisjonar. Ulike meiningar. Ulike vegar til tru.

Kyrkja byggjer fellesskap der du bur. Vêr med å ta ansvar for fellesskapen og for kyrkja di!

Meir enn du trur

I Den norske kyrkja er det rom for mange meiningar, og det er rom for ulike vegar til tru. I trusfellesskapen er det rom for den trua du har og kanskje for meir enn du trur. Gudstenester, omsut for utsette menneske, dåp og trusopplæring, konfirmasjon og ungdomsarbeid, kor og kyrkjemusikk og aktivitetar for barn, viser eit mangfald av tilbod - og behov for eit mangfald av engasjerte menneske.

Kyrkja er til stades overalt i Noreg, og vil vere til stades i dagleglivet til menneske - og ved hendingane gjennom livet. Korleis vil du at kyrkja skal vere? Du har høve til å påverke ved kyrkjevalet.

Ta ansvar for kyrkja di

Du trengst til den viktigaste oppgåva i dagens Noreg: Å skape sterkare fellesskap i bygd og by. Mange tendensar bryt ned fellesskapen mellom oss. Kyrkja treng engasjementet ditt for å motarbeide isolasjon og splitting. Kyrkja treng dine innspel til korleis vi kan framme respekten for Guds skaparverk. Kyrkja treng folk som kan sjå einskildmennesket, inspirert av korleis Jesus gav verdi til menneske han møtte.

Kyrkja di gjev mange kanalar for ditt engasjementet. I møta med folk i nabolaget ditt kan du bety noko med haldningane dine og det du gjer.

Ved kyrkjevalet skal det veljast 8000 medlemmar til å leie arbeidet til kyrkja gjennom sokneråd og bispedømmeråd. Ver med på noko stort: Sei ja dersom du vert spurd om å stille til val. Og gje stemma di på valdagen. Vi vil samarbeide for at fleire oppdagar det store og gode ved å gje av si tid til det som byggjer fellesskap.

To val

Ved kyrkjevalet kan du stemme på kandidatar til soknerådet og til bispedømerådet/Kyrkjemøtet.

Soknerådet leier verksemda til kyrkjelyden der du bur. Som medlem i soknerådet kan du ha stor innverknad på dei lokale oppgåvene og utfordringane i kyrkja di, og du kan sjølv fremje saker du trur på. Arbeidet til soknerådet og bispedømmerådet spenner over mange tema – m.a. barne- og ungdomsarbeid, miljø og rettferd, gudsteneste, musikk, misjon, og dessutan jus og økonomiforvalting

I kvart av dei elleve bispedøma er det eit bispedømeråd. Bispedømerådet tilset prestar og enkelte andre tilsette i kyrkja. Medlemmane av bispedømerådet er òg medlemmar av Kyrkjemøtet, det øvste organet i Den norske kyrkja.

Begge råda møtest 2-5 gonger i halvåret. Medlemmane vert valde for fire år.

Kandidatlister

Soknerådet skal oppnemne ein nominasjonskomité som skal nominere kandidatar til soknerådsvalet. Det er i tillegg høve for andre til å levere inn eigne kandidatlister innan 30. april 2019. Alle kandidatlister er sette opp i prioritert rekkjefølgje.

Alle kandidatlister er sett opp i prioritert rekkjefølgje.

Til dei regionale bispedømmerådsvala vil det finnast lister frå ein nominasjonskomité (som består av éin medlem frå kvart prosti i bispedømmet etter avstemming i eit valmøte der kvart sokneråd sender sin representant). I tillegg kan det kome lister frå andre nomineringsgrupper. Slike grupper kan ved å registrere seg innan 2. januar, søkja om økonomisk støtte til arbeidet sitt.

Mangfald og fellesskap

Medlemmane i sokneråda og bispedømmeråda har ulik utdannings- og yrkesbakgrunn og mange er òg aktive på andre arenaer i lokalsamfunnet.

Kyrkja skal vere ein fellesskap der mangfald er med på å gjera fellesskapen rikare. Uansett bakgrunn er engasjementet ditt ein styrke for kyrkja og kyrkjelyden der du bur.

Kyrkja di, valet ditt

Ved kyrkjevalet i 2015 sa 520 323 kyrkjemedlemmar meininga si om kven som skal styre kyrkja. Ca. 3,1 millionar nordmenn har rett til å stemme ved kyrkjevalet 8.-9. september i 2019.

Men kven skal du stemme på? Kanskje svaret er deg sjølv?

Besøk kyrkjevalet.no

**Kyrkjevalet 2019 - artikkel til kyrkjebladet**

Alternativ 2

**Kven vil styre kyrkja vår?**

**Det er kyrkjeval (8.) og 9. september 2019. Kanskje du vil stille til val? Du er invitert til å vere med på å skapa framtidas kyrkje!**

Rekk opp handa sjølv eller finn fram til folk du trur kan vera viktige i lokalkyrkja di. Vi vil samarbeide for at fleire oppdagar det store og gode ved å gje av si tid til det som byggjer fellesskap.

Ved kyrkjevalet skal det veljast 8000 rådsmedlemmer til å leie arbeidet i kyrkja. Hugs å gje stemma di på valdagen.

Bli med!

Du trengst til den viktigaste oppgåva i dagens Noreg: Å skape sterkare fellesskap i bygd og by. Mange tendensar bryt ned fellesskapen mellom oss. Vi treng å engasjere oss for å motarbeide isolasjon og splitting.

Vi må jobbe fram ein motkultur mot alle teikn som tyder på forakt for veikskap. Vi vil støtte det som fremjar respekten for Guds skaparverk. Vi ynskjer å visa respekt for kvart enkelt menneske, slik Jesus såg og høyrde den enkelte. Kyrkja di gjev mange høve for engasjementet ditt. I møta med folk i nabolaget ditt kan haldningane dine og det du gjer, bety mykje.

Soknerådet skal oppnemne ein nominasjonskomité som skal nominere kandidatar. Det er i tillegg høve for andre til å levera inn eigne kandidatlister. Alle kandidatlister er sett opp i prioritert rekkjefølgje.

Til dei regionale bispedømerådsvala vil det finnast lister frå ein nominasjonskomite (som består av éin medlem frå kvart prosti i bispedømet etter avstemming i eit valmøte der kvart sokneråd sender representanten sin), og frå andre nomineringsgrupper.

Kva gjer soknerådet?

Soknerådet leier verksemda til forsamlinga der du bur. Som medlem i soknerådet kan du ha stor innverknad på dei lokale oppgåvene og utfordringane i kyrkja di. Arbeidet til kyrkjelyden spenner over mange tema – m.a. miljø og rettferd, gudsteneste, musikk, misjon, barne- og ungdomsarbeid, og dessutan jus og økonomiforvalting.

Her er nokre døme på soknerådets ansvarsområde:

• Trusopplæring blant døypte mellom 0 og 18 år

• Diakonalt arbeid (omsorgstenesta til kyrkja)

• Gudstenester

• Kyrkjemusikk

• Langsiktig planlegging av arbeidet til kyrkjelyden

• Ofringar

• Utleige av kyrkja

• Uttalerett ved tilsettingar av prest, prost og biskop

• Samarbeid med frivillige

Soknerådet har ein representant i kyrkjeleg fellesråd. Kyrkjeleg fellesråd tek seg av administrative og økonomiske oppgåver på vegner av sokna.

Soknerådet har 4–10 medlemmar. Medlemmane har ulik utdannings- og yrkesbakgrunn og mange er òg aktive på andre arenaer i lokalsamfunnet.

Soknerådet møtest 2-5 gonger i halvåret. Medlemmane vert valde for fire år.

Ei undersøking blant soknerådsmedlemmar viste at eit stort fleirtal trivst og opplever det som meiningsfylt å vere med i soknerådet. 85 prosent synest vervet er meir eller like tilfredsstillande som dei hadde forventa.

Ti gode grunnar til å vera med i soknerådet:

1 . Du bidreg til å halda lokalkyrkja levande

2 . Du vert del av ein kristen fellesskap

3 . Du gjer ein viktig jobb for fellesskapen

4 . Du kan sørgje for eit trygt og godt fritidstilbod for barn og unge

5 . Du får innblikk i og påverkar dei demokratiske prosessane i kyrkja

6 . Du får eit nytt nettverk i lokalmiljøet ditt

7 . Du kan sørgje for at kyrkja di er ei open og inkluderande kyrkje

8 . Du pregar aktivitetstilbodet i nærmiljøet ditt

9 . Du får nyttig styrerøynsle som du kan bruka i andre samanhengar

10 . Du kan oppdaga nye sider ved deg sjølv

Besøk kyrkjevalet.no